Papersnake/gushiwen huggingface dataset:
和胡俛学士游西池书事
苏颂（宋代）

皇都有沧池，近在金商陌。
渊源控河汴，襟带引京索。
众派泻寒光，一鉴涵空碧。
晴明天垂幕，阴霭地滋脉。
烟岚隘五湖，气象吞七泽。
漪涟十馀里，缟练千万尺。
楼殿起参差，门闉开岝峉。
人间识方壶，古来惭太液。
美哉台沼名，壮我帝王宅。
惟昔经始谋，兹见神武迹。
非同泗渊滥，盖用昆夷策。
万乘纡警跸，群官扈銮轭。
津头驻翠华，唐中蒐赤籍。
水犀陈百旅，画鷁棹千只。
时多吕梁人，士有中黄伯。
旋渊齐出没，桅樯竞跳踯。
鼓枻变鱼丽，飞江生羽翮。
一时军事严，四表皇威赫。
承平垂百年，声教重九译。
朝惟讲文物，民亦厌金革。
楼戈无复用，池御因不易。
年年春风暮，处处禊筵辟。
曲堤柳交阴，上苑花遍拆。
舟师校艨冲，乐佾锵金石。
翔禽鼓轻翰，潜鳞跃修额。
鸣鼍促繁节，阴兽荡精魄。
浮吹时往来，彩标纵争获。
鱼龙随变态，波浪相激射。
何妨试{趣取换乔}勇，岂徒观戏剧。
吾皇兹豫顺，庶物遂闿怿。
灵囿无禁止，都人任游适。
轮蹄去若狂，锦绣委如积。
临流错杯盘，列肆张幄帟。
金缯乐挥散，采翠乱狼藉。
嘉会此难逢，良辰真可惜。
前日瀛洲仙，顾谓同舍客。
言此好时节，岂当虚废掷。
掩卷下直庐，连镳出东掖。
郊原朋盍簪，舲舸觞浮醳。
指顾集珍羞，饾饤瞻肴核。
暂喜解朝缨，仍便岸纱帻。
清波入平望，嘉果富新摘。
园奇插山丹，水美鱠霜鲫。
喧呼少停樽，眺览间信屐。
画桥蹑虹霓，宝殿觇楹磶。
再见琼林芳，重思曲江席。
宠恩徒欲报，颛愚岂任责。
翩翩众翘彦，一一富才画。
同时致荣阶，云谁量远蹠。
曰予孤陋姿，本惟一逢掖。
无能拾青紫，有志厉冰蘖。
久事州县劳，已甘簿书役。
公卿广收扬，文字误掎摭。
得怀儒馆铅，始识君门戟。
何乃英俊流，不以才地隔。
同登石渠阁，共阅金匮册。
饱食任嬉游，县君奚补益。
所赖友贤能，庶几逭隳谪。
兹游诚可乐，何幸谬见择。
逮赋醉言归，都忘日之夕。
风云一流散，俛仰成宿昔。
集贤冰厅郎，雕章古风格。
感此意稠重，足成言四百。
记彼集间事，有如丹在白。
初惟侈荣观，终乃发幽赜。
分明指行藏，礧砢见肝鬲。
诸贤继佳篇，仲吕和无射。
辞源可渺瀰，笔锋俱砉騞。
彼美双南金，辉映连城璧。
乐事子同赋，联编予有获。
钦慕风雅情，慰诲诗书癖。
滞思豁以开，遥襟耸然释。
报投愧刍芜，叩虚漫紬绎。
多谢久要言，赠君岁寒柏。
寄周吉士
解缙（明代）

青原白鹭城迢迢，下有文水明珠桥。闾阎扑地钟鼎食，多是先朝旧宦僚。

周家双井名最久，华萼堂深介眉寿。天章奎画动星躔，大册高文垂宇宙。

昔人作郡多仁恩，耄倪卧辙留攀辕。遂令奕世有家族，千百里内棠阴连。

白沙翠竹槎溪上，别墅山泉恣幽赏。百年嘉庆毓英贤，二十青春登虎榜。

凤凰池上忽相逢，却忆垂髫欢爱同。风波萍梗荡离合，日月梦寐随西东。

禾川送别情何及，龙田立马看山色。对月高歌共扣舷，簸荡元潭老蛟窟。

画船晓发清江湄，望望庭闱思欲飞。平原绿野有真趣，西洞溪桥劳梦思。

前年重会箕山下，独鹤孤琴暂潇洒。当时霜雪遍郊原，但见青松与桐槚。

愿君且保金石姿，岸芷汀兰堪佩携。与尔重寻旧时约，青山白首同游嬉。
灯夕戏简胥直夫
章甫（宋代）

小雨催耕苦未匀，东风吹水起鱼鳞。
兵戈关塞今年定，灯火江城此夜新。
万点飞花愁客子，一天明月属游人。
旧时面壁胥居士，何处笙歌作好春。
云门大师赞
释智遇（宋代）

掉发睦州，脱赚灵树。
赤体露金风，清波无透路。
阿师脚跛不能行，休对乾峰南岳去。
素翁宿我山堂晨起奉呈二首 其二
邵宝（明代）

别自金溪二十秋，春风忽起草堂幽。两行西服仍青野，一卧东山遂白头。

廊庙合兴新揖让，衣冠争羡古风流。遥知今夜怀人地，应在江南胜槩楼。
白云山谷歌赠麟藏主
无愠（明代）

白云缥缈无住著，独与青山如有约。暮向青山头上飞，朝来又有青山脚。

道人业空寂，不喜世上名。既爱白云白，复嗜青山青。

结此茅庐事深隐，笑指云山当户庭。
寄礼导师
释希雅（宋代）

掩关名自远，鲸浪阻相寻。
讲罢唯澄虑，孤峰只此心。
柏烟秋榻静，莲漏夜堂深。
尽仰鄞江上，清风继道林。
酬戴禹功闻蛙三绝诗 其三
许景衡（宋代）

水畔萤飞雨过时，天涯逐客独思归。惯听相应昏昏月，好在横塘旧钓矶。
和人
胡宏（宋代）

天柱新诗缺嗣音，几回开卷静披寻。
眇绵今古乾坤大，盘亘华夷海岳深。
每爱踌躇兴事意，不将勉强会天心。
中原未必生涯尽，只恐吾人老自侵。
留春令 偶阅花蕊夫人宫词，内藏垂丝海棠花瓣，尚系七年前所收，感成一词
陈爱真（清代）

情痴幸挽香魂住。别七载、一朝重遇。词人得近免泥涂，问旧梦还如故。

恼煞封姨生来妒。难都把、锦帏深护。残香零粉遍天涯，那是可留春处。
中秋
李朴（宋代）

皓魄当天晓镜升，云间仙籁寂无声。平分秋色一轮满，长伴云衢千里明。

狡兔空从弦外落，妖蟆休向眼前生。灵槎拟约同携手，更待银河彻底清。
挽湖守吴西林
文天祥（宋代）

倾盖岁年晚，相知江海深。
春天思北树，夜雨话西林。
五岭生前梦，中原地下心。
英雄凋落尽，慷慨一沾襟。
奉和立春游苑迎春
沈佺期（唐代）

东郊暂转迎春仗，上苑初飞行庆杯。风射蛟冰千片断，

气冲鱼钥九关开。林中觅草才生蕙，殿里争花并是梅。

歌吹衔恩归路晚，栖乌半下凤城来。
送湖东陈君游京师归江西
王缜（明代）

溟溟二气何磅礴，瞰观天地乃郛郭。伊谁横骛溯寥廓，振翮驰骋脱尘壳。

我闻湖东有居客，襟神逸宕无涯略。胸中似藏千万壑，烟雨横飞星斗落。

平生不愿离蔬屩，平生祇爱江山乐。百丈朝经彭蠡泽，短蓬夜渡金陵泊。

踏遍江南湖海窄，直望神州神恩扩。九重宫阙联花萼，百二山河蹲虎鹗。

玉箫翠管争和作，金章紫绶相历录。斜倚东风醉落魄，何必欲跨扬州鹤。

一夜西风吹绣幕，游人绿駬嘶金络。祖帐琼浆仍满酌，牙签锦轴更盘错。

暮钟斜日歌声促，潞水迢迢风索索。
壶庄八咏 其六 霞映赤城
佘翔（明代）

隐隐梅台外，雉垣入眼赊。仙风如可御，咫尺赤城霞。
过野趣
韩淲（宋代）

晚窗持酒对梅花，山色吹寒入岁华。冰水溪南南涧曲，行吟閒过两三家。
送赵天挺归省兼寿墅西先生
王鼎（清代）

墅西丛竹日平安，莺谷鸥汀恣结欢。喜有凤毛三釜养，宁须蝉蜕九还丹。

秋风舴艋催飞鸟，冬日斑斓落舞鸾。寿越古稀登耄耋，封从郎署进堂官。
题平远轩
林希逸（宋代）

伊昔营此窗，眼前颇有趣。往来多胜流，必和壁间句。

人事一凄凉，窗亦不如故。旧诗无一存，谁复闯其户。

新来改作之，好景欣再遇。清溪漾浅流，长松列古路。

高下见青山，浓淡云来去。西斋平远名，移以扁其处。

我闼纳八荒，令人心领悟。星垂平野诗，云征远游赋。

倚栏拍手歌，百盏吸琼露。
贺皇太子九月四日生辰十首
杨万里（宋代）

日日龙楼问寝时，鸡人未动漏花迟。
前星一点朝天帝，只有清台太史知。
缘识 其十七
赵炅（宋代）

皮毛非实相，四大拟奚为。悟即真空法，愚迷自不知。
谢赵山台见访
戴炳（宋代）

寂寞海东头，殷勤贵客舟。如何经岁约，祇作数宵留。

清玩分行箧，高吟压小楼。更须谋再会，同醉菊花秋。
次韵刘京兆石林亭之作石本唐苑中物散流民间刘购得之
苏轼（宋代）

都城日荒废，往事不可还。
惟余古苑石，漂散向人间。
公来始购蓄，不惮道里艰。
尽从尘埃中，来对冰雪颜。
瘦骨拔凛凛，苍根漱潺潺。
唐人惟奇章，好石古莫攀。
尽令属牛氏，刻凿纷斑斑。
嗟此本何常，聚散实循环。
人失亦人得，要不出区寰。
君看刘李末，不能保河关。
况此百株石，鸿毛于泰山。
但当对石饮，万事付等闲。
和李峤杂咏诗百二十首韵 其一○九 燕
弘历（清代）

简狄吞元水，意而上碧空。不分梨树雪，斜掠杏花风。

处户身依近，窥帘意在中。神芝如得食，正一谒仙宫。
寿肥乡李封君七十
卢龙云（明代）

昔游赵魏间，颇识其风土。丈夫多慷慨，士俗恒遵古。

葛城带邯沟，浮丘接广武。圣相肇名家，旧族罕为伍。

世代几变更，作求应念祖。独行一鸿生，□□推藻斧。

家学有渊源，三凤继腾骞。仲子业方就，平章奋裔孙。

两都劳抚字，恩光及里门。行年且杖国，先蒙天语温。

锦衣映鹤发，山林道转尊。云司倚钟阜，遥睇卧龙村。

冬风吹朔雪，春酒复当设。家会美连枝，游子重为别。

定省隔晨昏，千里共明月。燕喜递称觞，自我心如结。

显亲在扬名，褒纶绎不绝。遐齿叠承恩，移忠念逾切。
和梦得冬日晨兴
白居易（唐代）

漏传初五点，鸡报第三声。帐下从容起，窗间曨昒明。

照书灯未灭，暖酒火重生。理曲弦歌动，先闻唱渭城。主
杂曲歌辞·十二月乐辞·五月
李贺（唐代）

雕玉押帘上，轻毂笼虚门。井汲铅华水，扇织鸳鸯文。
回雪舞凉殿，甘露洗空绿。罗袖从徊翔，香汗沾宝粟。
杨妃病齿图
萨都剌（元代）

沈香亭北春昼长，海棠睡起扶残妆。清歌妙舞一时静，燕语莺残愁断肠。

朱唇半启榴房破，胭脂红注珍珠颗。一点春寒入瓠犀，雪色鲛绡湿香唾。

九华帐里薰兰烟，玉肱曲枕珊瑚偏。金钗半脱翠蛾敛，龙髯天子空垂涎。

妾身日侍君王侧，别有閒愁许谁测。断肠塞上锦绷儿，万恨千愁言不得。

成都遥进新荔枝，金盘紫凤甘如饴。红尘一骑不成笑，病中风味心自知。

君不闻延秋门，一齿作楚藏病根。

又不闻马嵬坡，一身溅血未足多。渔阳指日鼙鼓动，始觉开元天下痛。

云台不见汉功臣，三十六牙何足用。明眸皓齿今已矣，风流何处三郎李。
古意
宋祁（宋代）

虎啸云岩下，风生林岭隅。
须防威可假，慎勿逐城狐。
刘家江阻风二首
洪咨夔（宋代）

岁月孤槎转，风波断梗随。
谢三元自惯，巽二莫相欺。
沙岸往来拍，芦林开阖吹。
欠伸呼斗酒，一笑酹冯夷。
满江红·客子光阴
黄公绍（唐代）

客子光阴，又还是、杏花阡陌。欹枕听、一窗夜雨，怎生禁得。银蜡痕消珠凤小，翠衾香冷文鸳拆。叹人生、时序百年心，萍踪迹。

声不断，楼头滴。行不住，街头屐。倩新来双燕，探晴消息。可煞东君多著意，柳丝染出西湖色。待牡丹、开处十分春，催寒食。
句 其三
葛敏修（宋代）

章江来自西，贡水东其源。合流虎头下，共注鳖口村。
忘归
邓深（宋代）

端能来作栖霞侣，从他浮世悲今古。
翻怜春色满天台，刘阮掉头留不住。
皇后庙十五首 其八 淑德皇后室用《嘉安》。
郊庙朝会歌辞（宋代）

明明英媛，德备椒庭。笾豆有践，黍稷匪馨。静嘉致荐，容与昭灵。

精意以达，顾享来宁。
和学士秋怀一十五首
李弥逊（宋代）

信手繙书老更便，卷书觅酒便颓然。
一生百斛无馀事，只有残编未忍捐。
沁园春 其二十三 送吴龙津太守乃旸谷翁还晋陵
夏言（明代）

玉女潭头，张公洞口，好段烟霞。记往日尊前，长安有约，何年此地，同炼丹砂。

飞舄云间，拂衣天上，几阵清风送到家。忽报道，有仙翁驻节，太守公衙。

相逢一笑天涯。指玄圃、沧洲路未赊。把万种丹经，从头参透，玄关一窍，认取无差。

犬吠白云，莺啼修竹，策杖春江送去槎。更看取，待银蟾秋满，丹桂生花。
寄岳州李外郎远
温庭筠（唐代）

含嚬不语坐持颐，天远楼高宋玉悲。湖上残棋人散后，岳阳微雨鸟来迟。

早梅犹得回歌扇，春水还应理钓丝。独有袁宏正憔悴，一樽惆怅落花时。
邹县道中喜晴
朱棆（清代）

峄山青未了，迢递接孤城。古木崇祠暗，斜阳断碣明。

雪消知土活，风细喜尘轻。去去征人迹，鞭丝大道横。
赋示诸将 其三
陈文騄（清代）

郑氏归仁二百年，王师渡海扫锋烟。廛无夫布宽征市，户有丁男尽力田。

黔首终身成异俗，弁髦何日戴尧天。漫云殊域无知识，纵叩重阍亦枉然。
送许同夫赴江宁知录
晁说之（宋代）

风棱索索许子伯，轺车督邮声赫赫。
裔孙德似官亦同，独乘瑞雾开羽翮。
金陵城里春色多，疑是六朝旧金碧。
只宜细看後庭花，慎莫垂泪江家宅。
吴醥那解醉离肠，嗟余自是思归客。
荷叶开时杨梅熟，江南江北遥相忆。
寄远其十
李白（唐代）

鲁缟如玉霜。
笔题月氏书。(笔一作剪)
寄书白鹦鹉。
西海慰离居。
行数虽不多。
字字有委曲。
天末如见之。
开缄泪相续。
泪尽恨转深。
千里同此心。
(上二句一作
千里若在眼。
万里若在心。)
相思千万里。
一书值千金。
郁李甚开其花如雪以珍瓶贮之
吴则礼（宋代）

玉妃春行不落寞，授馆独有青玻璃。
是身未办堕杂染，高自标致真希奇。
和陈子华武夷筑精舍
叶明（宋代）

衮衮诸公台省居，可怜无地著吾庐。
前因本是四禅派，今日相吾九老图。
忧顾全闽曾倚重，诛锄遗孽岂容逋。
兔葵燕麦玄都满，休忆桃霞映绿湖。
贤者之孝二百四十首·杜延年
林同（宋代）

怪来御史府，坐榻不如初。
曾是父坐处，而为子敢居。
归途用李泉野韵
杨冠卿（宋代）

乾坤万古几昏晓，兔走乌飞不暂停。
去日荻花秋索索，归时芳草又青青。
咏桃
种放（宋代）

習習香薰薄薄烟，杏迟梅早不同妍。
山斋尽日无鸾□，只与幽人伴醉眠。
岁晏迁居
仇远（元代）

借榻青安恰一年，年穷何事复谋迁。
官閒空绾文章印，水浅难移书画船。
稚子欢呼新入屋，老夫叹息早归田。
人生聚散如凫雁，极目江湖万里天。
苍梧谣 其一 周生意有所惑，作此戏之
梁德绳（清代）

休。漾碧波清浣旧愁。扁舟去，无计暂句留。
和韩蕺山见赠绝句
杜范（宋代）

世网缠身未得归，但劳清梦到林扉。高人误作班行看，只是山中一布衣。
寄张十二山人彪三十韵
杜甫（唐代）

独卧蒿阳客，三违颍水春。艰难随老母，惨澹向时人。

谢氏寻山屐，陶公漉酒巾。群凶弥宇宙，此物在风尘。

历下辞姜被，关西得孟邻。早通交契密，晚接道流新。

静者心多妙，先生艺绝伦。草书何太苦，诗兴不无神。

曹植休前辈，张芝更后身。数篇吟可老，一字买堪贫。

将恐曾防寇，深潜托所亲。宁闻倚门夕，尽力洁飧晨。

疏懒为名误，驱驰丧我真。索居犹寂寞，相遇益悲辛。

流转依边徼，逢迎念席珍。时来故旧少，乱后别离频。

世祖修高庙，文公赏从臣。商山犹入楚，源水不离秦。

存想青龙秘，骑行白鹿驯。耕岩非谷口，结草即河滨。

肘后符应验，囊中药未陈。旅怀殊不惬，良觌渺无因。

自古皆悲恨，浮生有屈伸。此邦今尚武，何处且依仁。

鼓角凌天籁，关山信月轮。官场罗镇碛，贼火近洮岷。

萧索论兵地，苍茫斗将辰。大军多处所，馀孽尚纷纶。

高兴知笼鸟，斯文起获麟。穷秋正摇落，回首望松筠。
奉和郎中题仙岩瀑布十四韵
灵澈（唐代）

致闲在一郡，民安已三年。每怀贞士心，孙许犹差肩。

采异百代后，得之古人前。扪险路坱圠，临深闻潺湲。

上有千岁树，下飞百丈泉。清谷长雷雨，丹青凝霜烟。

遥将大壑近，暗与方壶连。白石颜色寒，老藤花叶鲜。

轩皇自兹去，乔木空依然。碧山东极海，明月高升天。

平野生竹柏，虽远地不偏。永愿酬国恩，自将布金田。

穆穆早朝人，英英丹陛贤。谁思沧洲意，方欲涉巨川。
冬柳
赵函（清代）

无端抹尽白门烟，衰丑如斯祇自怜。入世茫然同槁木，阅人多矣是寒蝉。

楼头只挂青天月，水畔间思碧玉年。蕉萃一生缘底事，江潭照影尚缠绵。
春怀
王雱（宋代）

朝日上屋角，百鸟鸣不休。岂复辨名字，但闻闹钩辀。

乱我读书语，惊我梦寐游。弯弓弹使去，暂去还啾啾。

弹十不得一，穷时来愈稠。投弓坐榻上，咄咄空自尤。

时节使汝鸣，我何为汝雠。
张隐君挽诗
魏了翁（宋代）

触事无非学，非儒果误身。
体中识天地，笔底定君臣。
安乐堂前月，希夷枕上春。
是应家有子，不止活千人。
拟九颂 其六 南阁
程公许（宋代）

葵倾心兮向阳，车导迷兮指南。彼赫曦兮丽昼，奚信耳兮铜盘。

路通行兮九轨，奚窘步兮媻姗。理有窒兮必通，物无幽兮不阐。

懿君子兮姱修，曾何心兮独善。曼余目兮流观，瞻咫尺兮威颜。

慨冥行兮一世，抚余衷兮独安。惟纳约兮自牖，苟墙面兮孰诱。

拥前旒兮余察，昏擿埴兮余考。周道兮如砥，君子兮所履。

彼矇叟兮何知，跬步兮千里。倚槛兮永歌，君门九重兮奈何。

倚皇明兮寤鉴，蹈前修兮不颇。
和乐天洛城春齐梁体八韵
刘禹锡（唐代）

帝城宜春入，游人喜意长。草生季伦谷，花出莫愁坊。

断云发山色，轻风漾水光。楼前戏马地，树下斗鸡场。

白头自为侣，绿酒亦满觞。潘园观种植，谢墅阅池塘。

至闲似隐逸，过老不悲伤。相问焉功德，银黄游故乡。
村圃
陆游（宋代）

村圃穿荒翳，秋容变惨凄。
柳疏蝉噪急，雨重鹊飞低。
小草临池学，新诗满竹题。
若令车马到，何处有幽栖？
小重山
周紫芝（宋代）

溪上晴山簇翠螺。晓来霜叶醉，小池荷。琐窗秋意苦无多。帘绣卷，黄菊两三窠。

小睡拥香罗。起来匀醉粉，玉垂梭。只愁无奈夜长何。你去也，今夜早来么。
颂古十五首
释慧远（宋代）

老胡一击许谁知，大冶红炉片雪飞。
青草冢间留不住，白云还望故山归。
题皇雩山图
宋孝宗（宋代）

仙鹅飞去是何年，灵迹犹存古岭边。
藤老龙蟠疑护法，山幽禽语是逃禅。
水攀古木身忘倦，口吸香泉骨欲仙。
邻叟不知唐世远，犹言谢母旧因缘。
小重山 其二 方元相生日
周紫芝（宋代）

碧玉山围十里湖。水云天共远，戏双凫。河阳花县锦屏铺。

人不老，长日在蓬壶。

一笑且踟蹰。会骑箕尾去，上云衢。十分深注碧琳腴。

休惜醉，醉后有人扶。
三十日邂逅柯录同集希之月台
韩淲（宋代）

夜凉河汉迥，高风散梧桐。危台出尘埃，相与天壤中。

把酒自萧散，有句同从容。记取长安城，人海如鱼龙。
水龙吟 为建康史帅志道寿
丘崇（宋代）

蕊珠仙籍标名，绛纱覆玉云霞里。銮坡凤掖，丝絇鸣佩，甘泉近侍。

濯柳临春，饤梨照座，绝尘风味。记青蒲、夜半论兵，万人惊诵回天意。

麟组遥临万里。谈笑处、江山增丽。遐冲坐折，风流馀事，唯应燕喜。

新筑沙堤，暂占熊梦，恰经长至。过佳辰献寿，双旌便好，作朝天计。
风人体
曹邺（唐代）

出门行一步，形影便相失。何况大堤上，骢马如箭疾。

夜夜如织妇，寻思待成匹。郎只不在家，在家亦如出。

将金与卜人，谲道远行吉。念郎缘底事，不具天与日。
姑苏馆夜雪
杨万里（宋代）

昨朝晴色动春熙，入夜星河弄碧漪。
谁信雪花能样巧，等他人睡不教知。
起来红日恍开霁，照得王花光陆离。
归去中都说奇事，姑苏馆里上元晴。
吴大夫挽词二首 其一
韦骧（宋代）

浩气忽凌虚，飘然厌虎符。风流失循吏，术学丧醇儒。

飞旐冲霜外，哀歌惨路隅。螭坳有贤嗣，遗憾想公无。
偈颂一百三十三首 其九十七
释居简（宋代）

八表归仁，一人有庆。樵唱渔歌，拍拍是令。
题林文忠日记
黄绍箕（清代）

撮土湮河计已疏，邵阳平议意何如。玉堂风日清闲甚，颇擅当时院体书。
斗洞见梅花四首 其二
郭之奇（明代）

似闻花有叹，偶值客幽吟。自恨丛芳少，相依窈绪沉。

晓风吹淡薄，寒日护清深。岂意枝头色，犹同物外心。
邺民歌
佚名（先秦）

邺有贤令兮为史公。

决漳水兮灌邺旁。

终古舄兮生稻梁。
乡老蔡霞外尊师见过感怀书赠
虞堪（明代）

西来文物眼中稀，岁晚相逢款竹扉。万里祇操乡国语，百年惟竹野人衣。

翠蛾江上愁空老，白鹤辽东信未归。见说关山尘雾暗，不知城郭是耶非。
状元峰
欧阳麟（宋代）

一峰高耸上参天，地势钟灵出状元。
雪霁乍疑抽紫笋，云开忽见吐青莲。
平明远捧金乌小，薄暮高擎玉兔圆。
独羡唐家贤父子，芒名留得后人传。
春寒用陈白云韵
陈应元（明代）

水薄疑将解，坐来清复凄。柳黄花不笑，山绿鸟无啼。

去絮惊生栗，当窗怯欲迷。暖时饶冷意，旸谷似移西。
宫词 其六十五
赵佶（宋代）

弓矢寻常锁太清，三山相对射侯明。乘闲自习和容艺，金椀时闻中的声。
次刘秀野蔬食十三诗韵 其五 茭笋
朱熹（宋代）

寒茭翳秋塘，风叶自长短。刳心一饱馀，并得床敷软。
题萧曙所藏曾同可画水四首 其二
刘崧（元代）

三月平湖舟楫通，水光云气混涵中。白头浪起无人渡，个个江豚吹北风。
实弟以诗来督作会文又因太原侄寄声欲作不速
胡宏（宋代）

我病死无日，经书更穷年。
少年宜若厉，诗酒勿留连。
三月三日侍宴西池诗
谢灵运（南北朝）

详观记牒。
鸿荒莫传。
降及云鸟。
曰圣则天。
虞承唐命。
周袭商艰。
曰之永矣。
皇心惟眷。
矧乃暮春。
时物芳衍。
滥觞逶迤。
周流兰殿。
礼备朝容。
乐阕夕宴。
从郑少嘉求贡纲馀茶 其二
张栻（宋代）

茗事萧疏五岭中，修仁但可愈头风。春前龙焙令人忆，知与故人风味同。
黄朝散挽诗 其一
朱长文（宋代）

持心平厚胜浇浮，仕路徊翔四十秋。政事每于谈笑办，交亲多向急难收。

命由真宰随穷达，身在劳生任去留。旧治昔年应画像，庞眉闻讣泪先流。
栾城遇风效韩孟联句体
欧阳修（宋代）

岁暮氛霾恶，冬余气候争。
吹嘘回暖律，号令发新正。
远响来犹渐，狂奔势益横。
颓城鏖战鼓，掠野过阴兵。
扫荡无余霭，颠摧鲜立茎。
五山摇岌嶪，九鼎沸煎烹。
玉石焚冈裂，波涛卷海倾。
遥听午合市，争呼夜惊营。
惨极云无色，阴穷火自生。
电鞭时君划，雷轴助喧轰。
孔窍千声出，阴幽百怪呈。
狐妖凭莽苍，鬼焰走青荧。
奋怒神增悚，中休耳暂清。
胡兵占月晕，江客候鼍鸣。
飘叶千艘失，飞空万瓦轻。
猎豪添马健，舶稳想帆征。
畏压频移席，阴祈屡整缨。
冻消初醒蛰，枯活欲抽萌。
病体愁山馆，春寒赖酒铛。
鸡号天地白，登◇看晴明。
龚漕见示游山唱和诗卷用其首章和二篇
吴芾（宋代）

说著登临喜欲颠，正惭拘俗未能前。
羡君领客同游去，使我闻风亦豁然。
已叹高怀能放旷，还欣佳句更清圆。
如今便蜡寻山屐，夙驾何须吉日涓。
送邓彦霄
廖行之（宋代）

四海一畎亩，万事均农桑。
汙莱傥辍功，馌饷安取偿。
斯言愧田叟，为吏轻官常。
悠悠但愒日，往往俱亡羊。
邓侯独古意，枳棘宁鸾凰。
所怀将志行，身诎庸何伤。
高士岂徇俗，济时乃褰裳。
功名始一邑，图籍皆甘棠。
古人正如是，远业讵可量。
薰风入虞弦，万宇须阜康。
赵履道有诗因和韵
韩淲（宋代）

惜此郊原一日春，高山山下葛溪滨。声传远树知樵斧，影落横溪识钓轮。

步稳折花空到眼，兴阑啼鸟更藏身。与君扶路乘残酒，清夜醒来梦亦新。
闲坐有感偶成古风简刘会之高吉父康司理
杜范（宋代）

虞夏几百载，继以周礼乐。
洋洋雅颂音，后亡前亦作。
井疆贫富均，薄海咏康乐。
姬公同圣贤，积累亦不薄。
宜其垂万代，整整守矩彟。
宁知不数传，板荡已非昨。
丘赋鲁史书，田畴郑谤作。
滕君谩忧勤，毕战空唯诺。
成古犹有憾，此岂易商榷。
矧今千载后，而欲强复剥。
州县工罟阱，黔黎惴沟壑。
世道日浇讹，禁历不可缚。
我尝三太息，浮云翳碧落。
为贫走尘埃，岂解拯民瘼。
州家轻任使，千钧委羸恶。
劳瘁敢自爱，恐负此邦托。
仁政安在哉，名是意已错。
治道去泰甚，此论东州確。
人言宽一分，所望恕且约。
一分宽未易，十分扰已博。
嗟哉斯人生，日巧亦日削。
俗吏事朱墨，暴吏事鞭扑。
我把七篇书，人笑谓迂学。
谁与输此怀，浊浪渺垠堮。
都堂试贡士日庆春雪
李损之（唐代）

春雪昼悠飏，飘飞试士场。缀毫疑起草，沾字共成章。

匝地如铺疑，凝阶似截肪。鹅毛萦树合，柳絮带风狂。

息疫方殊庆，丰年已报祥。应知郢上曲，高唱出东堂。
鲁港之遁第十四
文天祥（宋代）

出师亦多门，水陆迷畏途。
蹭蹬麒麟老，危樯逐夜乌。
送李骑曹（一作胄）
贾岛（唐代）

归骑双旌远，欢生此别中。萧关分碛路，嘶马背寒鸿。

朔色晴天北，河源落日东。贺兰山顶草，时动卷帆风。
次临封八景韵 其七 景星夜月
叶高（明代）

长松风动疏枝月，偏向瞿昙旧处明。圆与六宗法钵肖，莹悬一处水晶清。

禅门不记僧敲古，玉宇同辉客思平。分付山灵留兔魄，常陪猿鹤护山城。
病眼 其二
庄昶（明代）

病眼今年病欲枯，山中长弄药葫芦。谁为龙脑空青主，我自丘明子夏徒。

世事岂须求黑白，人间到处只模糊。故人莫怪程文炳，不遣医方到老夫。
河渎神 自慰
袁思古（五代）

江月照离愁。心随逝水悠悠。不堪抛却旧杭州。卅年枉费绸缪。

稍缓亭台归故有。兄弟尚容携手。依旧听莺载酒。何须今日回首。
瑞鹧鸪（乙丑奉祠归舟次余干赋）
辛弃疾（宋代）

江头日日打头风。憔悴归来邴曼容。郑买正应求死鼠，叶公岂是好真龙。

孰居无事陪犀首，未办求封遇万松。却笑千年曹孟德，梦中相对也龙钟。
杂兴
顾逢（宋代）

雅道终为造物嗔，不教淹屈定教贫。
诗家一脉难相继，父子得名能几人。
春寒病痞痛用古砭法以砖{上尉下火}之忽一夕
吴泳（宋代）

怕寒不暇解衣眠，偪塞蒸成帐烟。
学士砖头因火灼，尚书履下烟衾然。
洞存玉性真刚汉，焚却禅身笑浪仙。
收斂道心中夜坐，室虚窗白月如弦。
喜温首座至 其一
释慧空（宋代）

我昔识此老，谓之定上座。是时朋辈中，个个道与么。

一别二十年，相逢皆老大。把手两风颠，傍观尽惊倒。

翻思往者言，幸尔欺得过。若是在今日，管取遭一唾。
沁园春（答余叔良）
辛弃疾（宋代）

我试评君，君定何如，玉川似之。记李花初发，乘云共语，梅花开记，对月相思。白发重来，画桥一望，秋水长天孤鹜飞。同吟处，看佩摇明月，衣卷青霓。

相君高节崔嵬。是此处耕岩与钓溪。被西风吹尽，村箫社鼓，青山留得，松盖云旗。吊古愁浓，怀人日暮，一片心从天外归。新词好，似凄凉楚些，字字堪题。
送蔡大往汝州寻弟
林鸿（明代）

落叶正纷纷，秋城客路分。知君从此去，遥念鹡鸰群。

楚水帆飞雨，荆山路向云。悬知孤馆夕，离雁不堪闻。
奉酬宋君见诒之作
韩绛（宋代）

非才衰晚玷恩荣，假节西来镇锦城。
远慕文翁兴旧学，窃希何武见诸生。
银袍冉冉朝先圣，玉树森森识众英。
传道喜将师席正，尚称官阀礼为轻。
赠慎叔良 其一
徐积（宋代）

昔日黑头交，今为白发叟。约是三十年，情好于此久。

且待花开时，同把一盏酒。君看我门前，兼有两株柳。
长亭怨慢 丁丑生日作
杨玉衔（清代）

且谩怨、断烟离绪。蓬梗生涯，陌头东路。瞢绿痴红，旧痕襟染剡溪暑。

蠡湖风月，曾助我、新调谱。猛忆故园春，促归思、桃花飞雨。

迟暮。过东邻垆畔，怕问旧游俦侣。灯花鹊喜，好消息、总归无据。

试巡遍、芷屿兰汀，好拣个、沙鸥眠处。谅浅薄阴晴，易乞东君容许。
遇边使
卢殷（唐代）

累年无的信，每夜梦边城。袖掩千行泪，书封一尺情。
和潘倅新溪七首
姜特立（宋代）

山色湖光相接连，千章古木老云烟。
晚来曲港回舟处，如在孤山柳屿边。
张舍人遥碧楼
薛玄曦（元代）

西北高楼入九天，楚云吴树净娟娟。玉浮翡翠流青草，金削芙蓉列紫烟。

方椟尚藏周典礼，故家犹继汉神仙。想应公子登临处，明月吹笙彩凤旋。
留题圣寿院
慕容彦逢（宋代）

休征日欲沉，晚风薄虚翠。深秋景物清，莲宫有佳致。

疏林速凄凉，黄花弄明媚。山烟入寥廓，螽声失幽邃。

翻经瞥闻音，扫叶不待彗。危轩逗寒色，飞禽示真意。

勤役何足辞，妙观良可秘。归欤诚未央，尔耳悲所志。
谢新恩·樱花落尽阶前月
李煜（五代）

樱花落尽阶前月，象床愁倚薰笼。远似去年今日，恨还同。
双鬟不整云憔悴，泪沾红抹胸。何处相思苦？纱窗醉梦中。
怀陈士鹄
郑佐（明代）

北望望君君复西，劳劳亭上草萋萋。凌霄鸟道星随剑，跃马盘江铁作蹄。

云雨来时巫峡梦，登临到处楚骚题。十年回首黔中路，肠断春风锦翅啼。
舟中书事
释绍嵩（宋代）

南昌城郭枕江烟，一苇鸣榔下渺然。
惊起暮天沙上雁，背人飞过北山前。
金山
沈括（宋代）

楼台两岸水相连，江北江南镜里天。芦管玉箫齐送夜，一声飞断月如烟。
钱塘旅舍
陈允平（宋代）

云山千万叠，身事恨悠悠。
客鬓秋风急，乡心夜雨愁。
蛩鸣邻寺壁，雁过隔湖楼。
目送千帆远，长江空自流。
题黄君愈宣江山一览亭
何乔新（明代）

山翁不川游，溪翁不山住。兹亭何巍巍，妙得江山趣。

浮光滉帘栊，飞翠堕窗户。江山百里间，一一堪指顾。

披云款岩扉，乘月泛烟溆。鸥鹭狎琴尊，鹿麋随杖屦。

悟兹动静理，悠然豁心虑。嗟予抱清尚，山水夙所慕。

年来徇微禄，旧游隔烟雾。闻君构危亭，便拟投簪去。

凭高骋遐瞩，允矣惬中素。
柴桑图
陈杰（宋代）

消磨甲子门前柳，傲睨羲皇膝上桐。
晋宋一杯无认处，先生万古此山中。
自浃江抵滃洲舟中得五绝句 其三
姚燮（清代）

横水横流束海门，始知溟渤有昆崙。坚牢砥得坤维住，信是天恩是帝恩。
又赠一绝
杨亿（宋代）

瑶水霓旌绮宴陈，汉宫渠怨露华新。
谁然百炬金花烛，渡襪歌梁暗落尘。
赠施都正三首
陈造（宋代）

雨窗舞晦明，风竹作骚屑。
断无思归梦，人境两清绝。
道人气金玉，妙论挟冰雪。
未须金鼎丹，始可黑霜发。
句
盘翁（宋代）

孟光到老不晓事，刚道还山活计非。
灵谷
王益（宋代）

灵谷神仙宅，言归肆目新。
山光远如画，秋色老于人。
世俗棋争劫，人心海变尘。
功成思范蠡，湖上一间身。
偈颂一一二首 其七十八
释清远（宋代）

西瞿耶尼打鼓，南瞻部州上堂。大众十方齐至，等閒野客称扬。

此声遍满十方，照破闻见色香。堪笑释迦老子，等閒动地放光。
代吴儿作小至后九九诗八解 其七
张侃（宋代）

五五三三抛堶忙，柳丝深处映陂塘。狸奴犬子寻阴地，八九春中日正长。
九日寄昌龄弟 其十二
王十朋（宋代）

穷途嗟我衰，中岁伤儿夭。兄弟止三人，尊前岂宜少。
送准上人归石经院
熊孺登（唐代）

旃檀刻像今犹少，白石镌经古未曾。

归去更寻翻译寺，前山应遇雁门僧。
溪涨
方回（元代）

立春犹二日，涨雨一何深。
秀足明吟眼，危如撼旅心。
仆愁前店闭，马怯小桥临。
不见兵氛起，溪西好竹林。
池上秋书
寇准（宋代）

虚斋独语复书空，闲对林塘思少同。
霜叶声乾飘夕照，露荷香冷泣秋风。
时平偶作青衫吏，心老浑如白发翁。
昨夜渭川归好梦，一船烟雨打孤篷。
赵园看白牡丹
陈郁（宋代）

园林物物挟春光，独许名花压众芳。
雨艳寒轻清入骨，雪肤香众白含间。
仙人聚上夸能染，学士承恩赋倚妆。
几欲宝酥煎洛蕊，迟回未忍折云裳。
上诗惠酒有谢
强至（宋代）

登高无具结欢悰，狂写愁吟叩主翁。
遽荷兵厨均美酿，却将酩酊谢西风。
感秋呈宏父兼呈周楚望三首
张耒（宋代）

浮云无停阴，急雨来清秋。
飒飒水上风，吹我千里舟。
二年客淮楚，乞米充饥喉。
空堂堆诗书，冷落妻子羞。
操舟将何之，漫浪为西游。
岂不厌奔走，贫贱无良谋。
人生天地间，如萍水中浮。
安得必所往，南北但随流。
达者知其然，委己任去留。
止若寄渚雁，行如浮海桴。
万物本无事，百年漫多忧。
冥怀付造物，俯仰予何求。
临江仙（和陈德公）
王之道（宋代）

红楼缥缈光风里，熙熙和气欢声。遏云余韵最关情。春山闲淡淡，秋水醉盈盈。

老去自怜心尚在，相逢殊慰劳生。纹楸聊复戏同枰。试烦歌一曲，须借酒三行。
奉和对山僧
皇甫冉（唐代）

吏散重门掩，僧来闭阁闲。
远心驰北阙，春兴寄东山。
草长风光里，莺喧静默间。
芳辰不可住，惆怅暮禽还。
世弼再和见赠又次韵复之其词皆辟其诗中之语 其一
欧阳澈（宋代）

功业未能光史册，醉吟且尔会朋游。潜心深造诗书府，摘句蕲朋翰墨流。

莘野耕烟须释耒，磻溪钓月暂乘舟。风云一旦逢知已，直取三公位黑头。
菩萨蛮 回文寄仙品妹
孙云凤（清代）

小帘疏雨花飞晓。晓飞花雨疏帘小。寒峭觉衾单。单衾觉峭寒。

燕归伤客远。远客伤归燕。愁莫倚高楼。楼高倚莫愁。
菊苗 其一
彭汝砺（宋代）

重阳黄菊花，零落殆无有。微阳动渊泉，嫩叶出枯朽。

青青好颜色，寂寥霜雪后。物理如转环，开花岂其久。
颂古五首 其一
释妙伦（宋代）

狗走抖擞口，猴愁搂搜头。瑞岩门外水，自古向西流。
次韵去非梅花
葛胜仲（宋代）

造化小儿心恋嫪，偏向冰花施巧妙。冷禁霜带晓寒飘，清宜月缀微云照。

已与鸣鸠传酒信，更乞游蜂供蜜料。交情万里寄春色，度曲五更吹怨调。

半树临溪抵死香，一枝倚竹嫣然笑。寒姿疏影太幽独，静女贫姝真窈窕。

世言嘉卉出灵山，我疑异种来圆峤。肯挑俗子炫秾丽，只约骚人伴吟啸。

少陵牵兴催衰白，广平被恼回刚峭。径须相过寿此花，市远无肴只藜藋。
念奴娇 其四
沈瀛（宋代）

赏心佳处，登临地、千古人人都说。何况江天来雪望，添得十分奇绝。

倚遍栏干，下窥寒镜，照我容颜拙。举头惊笑，问天今是何节。

天外矗矗琼山，溶溶银海，上下光相接。年去岁来频览为，何事今朝浑别。

坐蹴云茵，横牵绡幕，玉女来铺设。公馀多暇，正堪同此风月。
以鲁直露溼何郎试汤饼为韵赋酴醿七首
舒邦佐（宋代）

昨日落酒杯，引我卧醉乡。
对午犹未醒，支颐听煮汤。
再抵东阿
吴象弼（清代）

烟中山色水边村，草树苍黄落日昏。白雁丹枫两萧索，骑驴重过小云门。
春初夜书
寇准（宋代）

水国淹留岁月空，云山东云阻千重。
欲令遥夜春愁薄，须赖黄千腊酒浓。
南浦有潮舂栅锁，西窗无睡怯岩钟。
谁家几点畲田火，疑是残星挂远峰。
金章宗手植松在寿安山西岭上
查慎行（清代）

寿安山头一老松，从下仰视青童童。羽衣仙人拥盖立，柄短却作伛偻容。

我思蹑屩苦无伴，范老兴到许我从。婆娑初自枝亚入，中乃可置一亩宫。

四傍四枝分四面，侧理横出交蓬松。东西南北不相顾，意到各自成虬龙。

中间大枝裘挈领，高势一揽收群雄。其帝峭壁截牙角，直下千尺方藏锋。

苍髯翠尾掉空际，蜿蜒饮涧天投虹。千山万山似摇动，鳞甲未敛云濛濛。

须臾夕阳转西麓，胁下畟畟生微风。一声老鹤忽飞出，竽籁散入邻庵钟。

老僧指似时代古，手植传自金章宗。是时朔南罢兵革，贡使一一舟车通。

明昌泰和号极治，击球诈马习俗同。近郊亭馆恣游宴，逐兽不入深榛丛。

遗山野史有深意，国亡事去忍更攻。孤臣饮泣记旧恨，肯畏后世议不公。

洗妆楼空春月白，射柳圃废秋花红。一朝故物独留此，郁郁幸自蟠苍穹。

迩来四百四十载，坐阅桑海如飘蓬。轮囷差堪伍社栎，潇洒犹足骄秦封。

君不见报国门前数株树，托根悔落尘埃中。
次季长韵回寄
陆游（宋代）

野人蓬户冷如霜，问讯今惟一季长。
旧好自均亲骨肉，新知何怪薄心肠。
开书字字论畴昔，遣使年年有故常。
万念知公扫除尽，见哀底事独难忘？
柳下诗卷
张侃（宋代）

退之名振世，无本肯从游。既以吾儒重，方知异说休。

不才空剩语，驰誉胜荒丘。朴老深于律，遗篇处处留。
春日
张耒（宋代）

堂堂春日跃出山，郊原草木皆清新。
千红万紫各有态，正自酬酢劳精神。
短篱谁家小桃李，虽复幽陋亦可人。
但知痛饮莫辞病，数年幽忧难具陈。
雄雉
佚名（先秦）

雄雉于飞，泄泄其羽。我之怀矣，自诒伊阻。
雄雉于飞，下上其音。展矣君子，实劳我心。
瞻彼日月，悠悠我思。道之云远，曷云能来？
百尔君子，不知德行。不忮不求，何用不臧？
太学秋试封弥夜深独坐怀考试诸友
虞俦（宋代）

衡鉴高悬已自公，修严官禁不通风。
樊墙便有河山隔，梦寐犹疑笑语同。
离索暂应疎酒盏，往来争敢递诗筒。
灯花预报杨园约，端的钗头缀玉虫。
再和圣俞见答
欧阳修（宋代）

两畿相望东与西，书来三日犹为稽。短篇投子譬瓦砾，敢辱报之金袅蹄。

文章至宝被埋没，气象往往干云霓。飞黄伯乐不世出，四顾骧首空长嘶。

嗟哉我岂敢知子，论诗赖子初指迷。

子言古淡有真味，大羹岂须调以齑。怜我区区欲彊学，跛鳖曾不离污泥。

问子初何得臻此，岂能直到无阶梯。如其所得自勤苦，何惮入海求灵犀。

周旋二纪陪唱和，凡翼每并鸾凰栖。有时争胜不量力，何异弱鲁攻彊齐。

念子京师苦憔悴，经年陋巷听朝鸡。儿啼妻噤午未饭，得米宁择秕与稊。

石上紫豪家故有，剡藤莹滑如玻璃。追惟平昔念少壮，零落生死嗟分睽。

一挥累纸恣奔放，骏若驾骆仍骖骊。腹虽枵虚气豪横，犹胜谄笑病夏畦。

名声不朽岂易得，仕宦得路终当跻。年来无物不可爱，花发有酒谁同携。

问我居留亦何事，方春苦旱忧民犁。
春游
董嗣杲（宋代）

江城趁春游，爱寻郭外圃。
烟花羃酒帘，风声飏商鼓。
午风荡江面，兵船问沙浦。
浦断官柳阴，絮雪待晴吐。
野花媚游眼，红白开晴雨。
谁怜荡子身，年馀滞江浒。
徒羡庐山高，万峰青可数。
朝晚挹烟霏，释尽客怀苦。
兹辰快移步，突觉沈疴愈。
树头叫归禽，流年如箭羽。
思亲堂
陈献章（明代）

父子自天性，谁能咏蓼莪。声容想如在，风木悲奈何。

草露滴秋陇，庭乌号夜柯。思亲两眼泪，万古注江河。
重阳 其一 八日
丘浚（明代）

满城风雨近重阳，篱菊含滋欲放香。明日阴晴殊未定，先时欢会又何伤。

茱萸细看今还健，竹叶新醅且预尝。幸免催租人败兴，不妨连日醉壶觞。
自是妾之罪
曾丰（宋代）

妾生昭君村，国色少所逮。
固羞著红紫，亦懒傅粉黛。
少时姆教严，稍稍攻组绘。
针机参太玄，线道得三昧。
坐贫姑遛迁，不就村市侩。
朅去长安游，几入未央卖。
其如主市司，所好与妾背。
一金阳不酬，翻谓索价大。
永言妾所挟，未道美无对。
犹欺西蜀锦，岂数南海贝。
厥价诚不廉，其理独何怪。
况妾所索价，似亦非分外。
售否委自然，于妾无利害。
古女不上工，肯犯出阃戒。
追思妾初谋，轻发良独悔。
雅负倾城姿，来为倚市态。
人得贱视之，自是妾之罪。
徽宗皇帝灵驾发引挽词四首 其一
汪藻（宋代）

图治八王上，增光六圣馀。仁恩渐动植，文物掩诗书。

未及金縢启，俄成玉帐虚。衣冠归故国，神已在化胥。
庄上看花归见庭中海棠落英与客同赋
李梦阳（明代）

三日野花风打稀，朝游酒伴暮醒归。临门夭桃不汝惜，当院海棠胡自飞。

巳怜锦绣半铺地，更讶芳香时点衣。便应与君酌明月，醉眼天地生光辉。
寄题赵武子鹤泉
林希逸（宋代）

可人何事著斯名，知傍清泉筑小亭。遥想倚风看鹤鹤，更须和小掬泠泠。

君于醉后流应漱，渠若来时舞不停。莫谩濯缨歌此水，会当冲翼上青冥。
石桥 其一
范冲（宋代）

石梁杰出望南州，登览从公破旅愁。棋罢未应消一日，人归无奈已千秋。

尘缨自喜临流濯，车辖仍逢好事投。莫怪神仙近如许，当年此地绝深幽。
谒谯国夫人庙
黄若济（清代）

转眼梁隋祚屡迁，石尤一郡故安然。步担竟败李迁仕，平贼能资陈霸先。

犀杖赐归声泪迸，金箱传训子孙贤。山兜庙邈高凉主，巾帼何人敢并肩。
故翰林彭学士挽歌
司马光（宋代）

平生对交旧，万日正如初。
不复知荣贱，都能忘戚疏。
遗灵瞻素几，伪物屏涂车。
家事何萧萦，空余万卷书。
寒食杂兴三首 其三
周紫芝（宋代）

北邙何巍巍，高冢如鱼鳞。慨彼墓中士，中朝称贵人。

万金树丰碑，千金琢麒麟。自从胡骑入，乱离隔中原。

生者各奔窜，死者衔长冤。子孙无奠享，白杨悲馁魂。

峨峨缨冠子，往往无丘坟。举酒西北向，野哭望白云。

我今上先陇，覆杯松下根。时危不自保，念之殊酸辛。
送马秀才落第归江南
刘长卿（唐代）

南客怀归乡梦频，东门怅别柳条新。殷勤斗酒城阴暮，

荡漾孤舟楚水春。湘竹旧斑思帝子，江蓠初绿怨骚人。

怜君此去未得意，陌上愁看泪满巾。
寻王深甫值其不在归寄此诗
刘攽（宋代）

几日欲出门，适此天和柔。邦人皆异情，我忆从君游。

僻居正穷巷，冰水相交流。旁舍代应问，檐鸟声啁啾。

士贫难自高，柴水劳深谋。昂藏尘世间，何异川上鸥。

我能乘兴来，不能兴尽留。清谈无由接，竟夕心悠悠。
感旧绝句
陆游（宋代）

红叶琵琶出嘉州，四弦弹尽古今愁。
胡沙漫漫紫塞晓，汉月娟娟青冢秋。
七月二十四日射弓
蔡襄（宋代）

破的心仍在，争豪力不堪。
开弓初觉颤，盈贯未离贪。
衰病先期老，中年岂分甘。
唯应樽酒在，万事一醺酣。
玉声亭
郑损（唐代）

世间泉石本无价，那更天然落景中。汉佩琮琤寒溜雨，

秦箫缥缈夜敲风。一方清气群阴伏，半局闲棋万虑空。

借问主人能住久，后来好事有谁同。
暮经金正希先生故宅
谢天墀（清代）

秋水绕六溪，秋云黯澹白。鸺鹠趁暮啼，疏萤映南陌。

草市阒无趁，蓬蒿隐荒宅。镫火漏余熠，微月澹魂魄。

乾坤厄阳九，节义刊金石。龙去髯难攀，鹃啼血化碧。

风骚嗣三闾，哀怨留南国。
杂曲歌辞。昔昔盐。那能惜马蹄
赵嘏（唐代）

云中路杳杳，江畔草萋萋。妾久垂珠泪，君何惜马蹄。

边风悲晓角，营月怨春鼙。未道休征战，愁眉又复低。
子开移居郊外
赵汝燧（宋代）

数间低矮屋，不可以抬头。嫌市尘埃浊，寻山泉石幽。

门松霜干古，窗竹露竿脩。办此一廛了，从今何所求。
次韵令裕言诗
李吕（宋代）

寓形宇宙有感发，无一不可供诗眸。
风花浩荡百变态，草木荣悴皆穷搜。
浑成功括造化窟，未辞斧凿孰为优。
要当险易随地出，或平或激如水流。
不才正自困讥骂，白璧为赠非所求。
自怜不具正法眼，解颐安足论赓酬。
示村医
陆游（宋代）

玉函肘後了无功，每寓奇方啸傲中。
衫袖翫橙清鼻观，枕囊贮菊愈头风。
新诗吟罢愁如洗，好景逢来病欲空。
却羡龙锺布裘客，埭西卖药到村东。
梁甫吟
陆机（魏晋）

玉衡既已骖。羲和若飞淩。
四运循环转。寒暑自相承。
冉冉年时暮。迢迢天路徵。
招摇东北指。大火西南升。
悲风无绝响。玄云互相仍。
丰冰凭川结。零露弥天凝。
年命时相逝。庆云鲜克乘。
履信多愆期。思顺焉足凭。
慷慨临川响。非此孰为兴。
哀吟梁甫巅。慷慨独拊膺。
浣溪沙
陈允平（宋代）

双倚妆楼宝髻垂。佩环依约下瑶池。鬓边斜插碧蝉儿。

不嫁东风苏小恨，未圆明月柳娘悲。舞休愁叠缕金衣。
偈颂二十五首 其十
释如净（宋代）

开无间地狱，现阎罗大王。聚夜叉一部，列牛头两行。

与其进者剑树上猛火进用，与其退者刀山里寒冰退藏。

叵耐饭饱弄箸，判断屎急尿床。花柳春风入戏场。
句 其二
陈善（宋代）

闻说平生辅汉卿，武夷山下啜残羹。
秋日恭奉皇太后巡行塞外晓发圆明园即景成什 其三
弘历（清代）

三时勤望岁，历览夙忧舒。黄已禾堆圃，青还菜绕庐。

花边蝶引辔，树底鸟窥闾。得句催赓韵，邹枚在属车。
禁烟留题锦屏山下四首
邵雍（宋代）

满川桃李弄芳妍，不忍重为风所残。
忍使一年春遂去，尽凭高处与盘桓。
书怀
释文珦（宋代）

为知不是功名骨，换著方袍入翠微。身事半生贫里过，家园千里梦中归。

寻诗野寺云黏屐，采药名山露湿衣。似此疏狂争怪得，从来野鹤自难鞿。
晓出顺城门有怀何太虚
揭傒斯（元代）

步出城南门，怅望江南路。前日风雨中，故人从此去。
次韵周南翁退朝二首 其二
袁桷（元代）

雉尾高张拥玉皇，彤庭金榜粲明光。舞阶飞絮呈滕六，执卫传明转阿香。

珠帽箫声双窈窕，翠旌云影互方洋。侍臣谁近前螭立，愿纪尧年化日长。
纵笔
陆游（宋代）

莫笑畸翁迫耄期，人来不许俗人知。
系船惯听巴东雨，画策曾人渭北师。
袖剑客同楼上醉，烂柯人看洞中棋。
如今更欲沧溟去，鲸浪浮天信所之。
和薛仲止渔村杂诗十首
刘黻（宋代）

老松瘦竹可相俦，穉发骎骎到白头。
世道已如寒日晚，惟消把酒赋三休。
次韵邹德章
周必大（宋代）

君不见蜀都之城百里长，无数芙蓉遮女墙。遂令邦人记旧俗，往往空巷争新妆。

又不见云梦泽中吞美恶，相如所夸殊落落。独将巴且并兰芷，楚客至今犹忆昨。

两邦不为天下溪，顾乃著意浊水泥。眼看红绿意先眩，玩物固应为物迷。

岂知弱质甚蒲柳，成毁须臾翻覆手。春风秋露略纷敷，皓雪青霜已摧朽。

主人学道穷三馀，俯视官舍真蘧庐。从渠草木荣与枯，只有此心常自如。

水边比色宁见素，隍中覆鹿初何据。似耶非耶谁与论，彼梦我梦随所住。

大篇字字皆披沙，清晨走送惊邻家。钝根也复发深省，世间何物非空花。
许下三庚剧暑甚于他州怀思故乡峄山山水真清凉境界也感而作诗
张公药（金朝）

鲁东百里近，福地曰凫绎。千峰开玲珑，绝涧泻湍激。

岱宗古独尊，象纬了不隔。此山许攀联，朝著有班秩。

虚岩互霞蔚，秀石森玉立。泉声动环佩，林乐尽竽瑟。

树老润饶菌，果熟香陨实。漱风松落花，泓雪崖溜蜜。

木皲虎磨痒，沙迥鸟伸翮。竹叶若来往，桃源当甲乙。

曾经晋人隐，喜脱尘䋄密。事往不记年，人说犹前日。

我来官许下，触暑病逾剧。慢肤便枕簟，白汗沾巾帻。

屡辍五夜眠，辄废中盘食。炎官令方虐，著意不怜客。

语此作惆怅，可以知得失。遥知旧经行，云起水边石。

平生二三子，相对坐横策。今世葛天民，何容挽之出。
京城寓怀
张祜（唐代）

三十年持一钓竿，偶随书荐入长安。

由来不是求名者，唯待春风看牡丹。
夜步垂虹
葛绍体（宋代）

酒市渔村傍太湖，卧虹横跨接东吴。
风云惊趁鱼龙夜，月色天光半有无。
伯洪以铁拄杖见寄二绝谢之
吴芾（宋代）

铁杖君家收几年，更原古意赋成篇。
寄来岂为资抚策，应见予心老益坚。
上天池寺 其二
黄文雷（宋代）

始从平地望，宛在九霄中。不意身能到，平生心并空。

江淮通好雨，日月会刚风。三伏凉如水，蟠拿想白龙。
中秋月下怀永叔
梅尧臣（宋代）

有朋无明月，秉烛光强致。
有月无乐朋，独醉颜易醉。
往年过广陵，公欣来我值。
期玩秋蟾圆，静扫庭下地。
复邀高阳公，剩作诗准备。
特特乃多违，後池风雨至。
一夜看石屏，怛吟无逸气。
今宵皓如昼，千里嗟离异。
固知理难并，把酒遥相寄。
次韵再和章君慰农七律四首 其二
祝廷华（清代）

坐花醉月又飞觞，颁到鸿篇债未偿。酒兴不因多病减，吟怀欲比谪仙狂。

华筵餔啜德同饱，佳什推敲味愈长。行乐及时真解事，昔年经历莫思量。
郑女出参丈人词
徐凝（唐代）

凤钗翠翘双宛转，出见丈人梳洗晚。

掣曳罗绡跪拜时，柳条无力花枝软。
春晚二首
叶茵（宋代）

胡蝶梦中意，杜鹃声外愁。
问春春不语，柳絮暗汀洲。
冬至日独游吉祥寺
苏轼（宋代）

井底微阳回未回，萧萧寒雨湿枯荄。
何人更似苏夫子，不是花时肯独来。
水月亭
马俌（宋代）

阳来中坤坎波翻，月本于地仍东还。
谁为聚之古祗柏，涵碧湛湛琉璃盘。
珊瑚晶瑛澈凝湍，西风晚来觉亦宽。
海荡冰碎天飞旋，瞿昙指心以探禅。
魄死泽困与尔言，夜游倚声妮裳护。
捉影或坠不可援，幻痴益多吾凛然。
明河绕衣吹佩环，毛发飘萧乱空寒。
颇欲乘槎此穹源，脱屣浊世抟林骞。
采华食叶为玉仙。
辟支岩
刘克庄（宋代）

不上岩来四十年，高僧灭度我皤然。
归葱岭路止只履，访草庵基无一椽。
狂欲片帆浮巨浸，老扶双拐到危巅。
谁人肯伴黄师伯，何不旁边著两禅。
次韵李子建怀归
李若水（宋代）

寸心已老自宜休，误别云山岁几周。
疏远骤依双凤阙，清贫仅剩一貂裘。
与人不偶缘方凿，於世无求类直钩。
何日张帆旋故国，坐呼明月醉江头。
次韵五叔梅花 其五
韩淲（宋代）

千里民熙岁熟时，使君应为把芳卮。浮香亭上诗成处，一片官梅意已知。
题赵承远所藏大年画平远二首
潘大临（宋代）

将军心眼到沧洲，木脱波生一夜秋。
想得笔端凫雁足，又添鸂鶒起沙头。
洞仙歌 纪游
何振岱（清代）

凉秋胜会，望瀛洲天迥。风送蓬山落鳌顶。古松阴、一双仙鹤闲行，苔满径、四面都无人影。

海柔波滟滟，晴绿流香，何处经声飘佛磬。一字几分禅，笑语亲承，当前意、漫分凡圣。

却认作、迦陵妙音稀，道滚滚红尘，阿谁消领。
醉桃源 其二 大石
周邦彦（宋代）

菖蒲叶老水平沙。临流苏小家。画阑曲径宛秋蛇。

金英垂露华。

烧蜜炬，引莲娃。酒香薰脸霞。再来重约日西斜。倚门听暮鸦。
旅馆与陆季宏对榻
虞堪（明代）

旅榻联宵话，心期一寸冰。春风欹玉树，夜雨落寒灯。

世事嗟馀耳，人情见武陵。男儿四方志，摇落岂无凭。
大漠行（一作胡皓诗）
崔湜（唐代）

单于犯蓟壖，骠骑略萧边。南山木叶飞下地，

北海蓬根乱上天。科斗连营太原道，鱼丽合阵武威川。

三军遥倚仗，万里相驰逐。旌旆悠悠静瀚源，

鼙鼓喧喧动卢谷。穷徼上幽陵，吁嗟倦寝兴。

马蹄冻溜石，胡毳暖生冰。云沙泱漭天光闭，

河塞阴沉海色凝。崆峒异国谁能托，萧索边心常不乐。

近见行人畏白龙，遥闻公主愁黄鹤。阳春半，岐路间，

瑶台苑，玉门关。百花芳树红将歇，二月兰皋绿未还。

阵云不散鱼龙水，雨雪犹飞鸿雁山。山嶂连绵不可极，

路远辛勤梦颜色。北堂萱草不寄来，东园桃李长相忆。

汉将纷纭攻战盈，胡寇萧条幽朔清。韩君拜节偏知远，

郑吉驱旌坐见迎。火绝烟沉右西极，谷静山空左北平。

但使将军能百战，不须天子筑长城。
邓艾庙
唐彦谦（唐代）

昭烈遗黎死尚羞，挥刀斫石恨谯周。

如何千载留遗庙，血食巴山伴武侯。
菩萨蛮
向子諲（宋代）

天仙醉把真珠掷。荷翻写入玻璃碧。雨过酒尊凉。红蕖苒苒香。

璃来双白鹭。屡作D353D353舞。山鸟起清歌。晚来情更多。
率饮亭二十绝 其十六
王十朋（宋代）

是非何足论，时酒谩消遣。但把无它肠，聊为在家善。
彭泽县石崖僧房
李祯（明代）

窗户俯澄潭，龙宫似可探。
藤萝栖鹘树，瓶锡定僧岩。
斜日疏疏磬，长风去去帆。
只应输野衲，长此卧烟岚。
送圆音禅友主席丹霞 其十二
成鹫（清代）

凭君寄语旧同参，密约难忘楚讱庵。曾否入山烦指点，意中人在白鹅潭。
题落星寺四首其一
黄庭坚（宋代）

星宫游空何时落，着地亦化为宝坊。
诗人昼吟山入座，醉客夜愕江憾床。
蜜房各自开户牖，蚁穴或梦封侯王。
不知青云梯几级，更借瘦藤寻上方。
送人还蜀
陈鹤（明代）

久游江国草萋萋，万里家山落日迷。
幸有归心似明月，今宵先度蜀川西。
送江宁知府林公修撰十韵律
刘季孙（宋代）

昭代尊儒学，惟公简拔频。文章分造化，事业在经纶。

天马来夷路，人龙抚要津。几年刊大典，四海属名臣。

汲引亲疏共，光华出入均。玄晖赋江练，文畅咏汀蘋。

道契岩廊久，恩隆建邺新。七朝皆故事，十郡得仁人。

岂晚还西掖，终朝对北辰。一言调鼎味，膏泽被斯民。
燕巢军幕
宋之问（唐代）

北关怜翠幕，不是厌朱楼。故来呈燕颔，报道欲封侯。
上黄端明寿诗以竚期三入后一品见玄孙为韵
李吕（宋代）

僎升时许同，孟马宁处后。
人特诵谦光，我独知德厚。
乌江
汪遵（唐代）

兵散弓残挫虎威，单枪匹马突重围。
英雄去尽羞容在，看却江东不得归。
沁园十二咏 其一 熙熙堂
李俊民（金朝）

眼前草木强争春，往日繁华一聚尘。山水中閒赏心在，不知谁是肯堂人。
送小师元楚
释重顯（宋代）

道之冥机，一何相守。
汝竞光阴，我亲蒲柳。
毋厚弁之夺席，毋蒲我之诵帚。
深思彼伐丁丁之声，照古照今兮宜善求友。
本朝治衰高宗生
马廷鸾（宋代）

岁逢渊献感炎精，创业中兴二主生。
天启高皇符艺祖，人将大观拟天成。
生民厌乱思平治，造物开先毓圣明。
甲子□□□□亥，试从汉史漫推评。
为尉千题牡丹图
戴亨（清代）

嫩绿娇红绘鼠姑，雨情风态一株株。老来兴寄烟霞外，閒看人间富贵图。
春游
陆游（宋代）

方舟冲破湖波绿，联骑蹋残花径红。
七十年间人换尽，放翁依旧醉春风。
日本然上人１
释绍昙（宋代）

横担楖栗走诸方，佛祖玄关路转长。
放下身心归故隐，金乌依旧出扶桑。
潘大临莲池二首
张耒（宋代）

避暑人人得自怡，坐曹最苦剧囚累。
江边金石焦流日，堂上糟浆酷烈时。
一酌甘寒烦素绠，终朝挥拂倦蒲葵。
谁知颜巷箪瓢外，更有秋风菡萏池。
寇攘之余谷五斗才易一鸡衰老多病资血味以为
舒岳祥（宋代）

昔有尸乡翁，养鸡盖阡陌。
累财千余万，积微利自博。
子美居瀼西，此物尚百翮。
作诗戒宗文，墙东树笼栅。
我今山居中，生理苦近窄。
衰年资食治，时有不速客。
海鱼不常储，溪蟹碎难擘。
颇欲效两翁，字鸡供口食。
买得双伏雌，领以一赤帻。
户外听约束，发能污案席。
剖坼五十卵，引哺渐开拆。
从兹日生生，向秋益繁息。
麦云行刈黄，可得二十石。
已知饼臛具，不假天边翼。
窃笑芭季伟，割烹惟一只。
奉新不及宾，资生拙无策。
挽陈东湖
赵必象（宋代）

吾善养吾存，衡茅道更尊。
书声响三世，诗派禅诸孙。
今古自秦晋，山林有绮园。
临风涕如雨，一些试招魂。
景德寺考试秋日即事四首 其四
陆佃（宋代）

看尽斜阳夕未还，夜天如水断云閒。玉楼咫尺无人去，月上珠帘第几间。
閒云
释大香（明代）

閒云不作雨，横入峡山去。峡口弄舟人，家在云归处。
林鸟 其一
祝允明（明代）

无柰恩情密，临别自依依。思君如林鸟，同宿不同飞。
寥寥
宋祁（宋代）

寥寥私沐地，索索晚秋时。
高树足危响。寒花无媚姿。
远砧投会急，昏雁赴行迟。
抚物能无感，年华及始衰。
罗汉臣拄笏亭
牟巘（宋代）

爽气钟于西，峨眉横太白。春风吹不暖，暑路有积雪。

月照平羌冷，云顶七顶湿。游戏两谪仙，银河洒醉墨。

遂令汉嘉郡，千古占一色。一从殊方走，江山颇萧瑟。

流落各天涯，相逢未相识。微闻庄舄吟，握手话畴昔。

乃知此邦秀，终不断地脉。权门车如雾，众甘炙手热。

而君独几先，惟恐涴我笏。伟哉百尺楼，西望即乡国。

爽气今已回，何妨高拄颊。里中表圣公，千载推汲直。

当年几谏纸，扣笏良鲠切。意欲摧百士，死职非所惜。

此笏岂其遗，正自峭风骨。愿君善藏之，击邪看他日。

也无羡堆床，富贵竟何益。长镵白木柄，乃我手中物。

惟有故乡梦，与君共愁绝。何当驾双鹄，万里溯寥碧。
戏题洞霄
钟震（宋代）

之径萦纡略彴横，松风和作步虚声。泉流碧玉千年润，山作灵丹九转成。

琼馆向曾迎帝辇，冰衔今尚带朝缨。若非悯世天留与，那得华胥梦也清。
怪梦十首
方回（元代）

高枕非难就，深杯未易谋。
五须疑噩梦，久已惯穷愁。
老矣何嫌死，归欤岂愿留。
晓梁数声燕，搔首倚五楼。
最高楼·花好处
辛弃疾（宋代）

花好处，不趁绿衣郎。缟袂立斜阳。面皮儿上因谁白，骨头儿里几多香。尽饶他，心似铁，也须忙。甚唤得、雪来白倒雪。更唤得，月来香杀月。谁立马，更窥墙。将军止渴山南畔，相公调鼎殿东厢。忒高才，经济地，战争场。
病中诗十五首。卖骆马
白居易（唐代）

五年花下醉骑行，临卖回头嘶一声。

项籍顾骓犹解叹，乐天别骆岂无情。
题画杂诗 其五
梅清（清代）

为怜叔夜并怜松，写入生绡对影重。但使抚弦能作调，何须遥问赤城峰。
送张伯常同年移居郢州
司马光（宋代）

楚江白逶迤，楚山碧参差。玉炊稻粒长，缕切鱼腴肥。

羡君尽室行，飘然无所羁。伐竹营茅茨，种橘为藩篱。

荒坡无四垣，但以荷塘围。官虽朝大夫，身世已相遗。

野老坐争席，林叟谈忘归。犹嫌沮溺徒，名字为人知。
瑞鹧鸪（席上）
郭世模（宋代）

倾城一笑得人留。舞罢娇娥敛黛愁。明月宝鞲金络臂，翠琼花珥碧搔头。

晴云片雪腰支袅，晚吹微波眼色秋。清露亭皋芳草绿，轻绡软挂玉帘钩。
古意五首 其一
俞德邻（宋代）

迢迢长安道，古堠双复只。游子辞家去，去去何所适。

素商昔转玄，朱羲今由白。悠悠世路艰，江湖虎豹宅。

杨朱泣途穷，鲁叟悲麟获。愿言弛负担，归与慰岑寂。
偈颂五十一首
释道冲（宋代）

我与释迦老子，有不共戴天之雠。
今日为什麽烧香礼拜，不是冤家不聚头。
题秀岩
胡纯（宋代）

阳山鸟道峰前过，一谷呀然隔世埃。
泉落阴渠苍海近，□穿嵌世湿云开。
回中百客麟堪供，仙者千年鹤自来。
往矣张韩阙镌赏，竖扶寒笔意生哀。
十二月二十九夜大雪三首
杨公远（宋代）

天教滕六下良宵，恰值人间下颂椒。
万屋高低皆玉洁，四山无迩绝尘嚣。
苍髯铁面亦华发，直节虚心也折腰。
可惜梅花无觅处，只应低亚小溪桥。
颂古十首
释行巩（宋代）

高烧榾柮暖通身，快活难禁一屋春。
不是谢郎来合火，谁知门外有寒人。
坐忽春暮拟结山游简我兄弟二首 其一
皇甫汸（明代）

春芳馀复几，尘恋苦相仍。负杖才堪起，单衣已自胜。

溪留花共入，山待月同登。欲往招公子，无言病未能。
偈颂八十五首
释妙伦（宋代）

面面相对，心心相知。
人情若好，吃水也肥。
喜三十二北来
晁公溯（宋代）

吾家全盛时，冠盖霭云屯。
上车入华省，下车趋里门。
宗族百余人，圭璋叠璵璠。
胡尘暗河洛，分散各南奔。
豫章老风霜，宁有枝叶繁。
识者犹爱重，和为千岁根。
闻汝居沈黎，乡党颇见尊。
尚蒙五世泽，勿鄙三家村。
当令化箕子，所在诵文元。
念汝今远来，白首共盘飧。
会合良亦难，乱离忍复言。
少留无遽归，同姓可不敦。
还乡遇雨早眠，十一日黎明作
曹家达（清代）

长路暗车尘，年光催旅人。颓云负郭晚，微雨故园春。

邑犬不吠夜，邻鸡初向晨。烽烟怀往岁，欲涉道无津。
和重九游柳溪
吕陶（宋代）

西溪景物似江乡，无赖秋容到岸傍。胜事可怀樽酒乐，凄风浑岸路尘香。

半凋柳色犹垂带，欲冻泉源祗滥觞。会向明春重游览，春晖依旧倍舒长。
乘除
丘葵（宋代）

若问乘除法，须当健补贫。
何如穷到骨，更有病缠身。
忽忽又将老，苍苍更不神。
此生吾自断，蓑笠一间人。
官下
宋祁（宋代）

东泊骖驔一驻车，騩云芣木澹扶疏。
风经御寇仙游外，野识裨谌草创馀。
颍谷寒烟仍井邑，侯门残日但丘墟。
两都大道过从盛，不称支离佩左鱼。
铜雀妓
李邕（唐代）

西陵望何及，弦管徒在兹。谁言死者乐，但令生者悲。

丈夫有馀志，儿女焉足私。扰扰多俗情，投迹互相师。

直节岂感激，荒淫乃凄其。颍水有许由，西山有伯夷。

颂声何寥寥，唯闻铜雀诗。君举良未易，永为后代嗤。
中秋前一夕蔎林招登吴山不果移尊篁庵 其一
全祖望（清代）

天气颇未佳，诸君将安之。老夫兰若好，三径待新诗。
怀吴蟾芬
佘祖颐（明代）

为忆蛾眉妒，空怜骏骨求。十年灯火意，万里鬓毛秋。

江苇初听雁，山云独倚楼。天南瞻紫气，寒色动吴钩。
杂讽九首
陆龟蒙（唐代）

红蚕缘枯桑，青茧大如瓮。人争捩其臂，羿矢亦不中。

微微待贤禄，一一希入梦。纵操上古言，口噤难即贡。

蛟龙在怒水，拔取牙角弄。丹穴如可游，家家畜孤凤。

凶门尚儿戏，战血波澒溶。社鬼苟有灵，谁能遏秋恸。

童麋来触犀，德力不相及。伊无惬心事，只有碎首泣。

况将鹏虱校，数又百与十。攻如饿鸱叫，势若脱兔急。

斯为朽关键，怒荦抉以入。年来横干戈，未见拔城邑。

得非佐饔者，齿齿待啜汁。羁维豪杰辈，四骇方少絷。

此皆乘时利，纵舍在呼吸。吾欲斧其吭，无雷动幽蛰。

鴚鹅惨于冰，陆立怀所适。斯人道仍閟，不得不呜呃。

当时布衣士，亦作天子客。至今东方生，满口自夸白。

终为万乘交，谈笑无所隔。致君非有书，乃是尧舜画。

只今侯门峻，日扫贫贱迹。朝趋九韶音，暮列五鼎食。

如闻恭俭语，謇謇事夕惕。可拍伊牧肩，功名被金石。

赤舌可烧城，谗邪易为伍。诗人疾之甚，取俾投豺虎。

长风吹窾木，始有音韵吐。无木亦无风，笙簧由喜怒。

女娲炼五石，天缺犹可补。当其利口衔，罅漏不复数。

元精遗万类，双目如牖户。非是既相参，重瞳亦为瞽。

东南有狂兕，猎者西北矢。利尘白冥冥，独此清夜止。

无人语其事，偶坐窥天纪。安得东壁明，洪洪用坟史。

搜扬好古士，一以罄云水。流堪洒菁英，风足去稗秕。

如能出奇计，坐可平贼垒。徐陈羲皇道，高驾太平轨。

攫疏成特雄，濯垢为具美。贡贤当上赏，景福视所履。

永播南熏音，垂之万年耳。

有檗何青青，空城雪霜里。千林尽枯槁，苦节独不死。

他遭匠石顾，总入牺黄美。遂得保天年，私心未为耻。

高从宿枭怪，下亦容蝼蚁。大厦若抡材，亭亭托君子。

左右佩剑者，彼此亦相笑。趋时与闭门，喧寂不同调。

潜机取声利，自许臻乎妙。志士以神窥，惭然真可吊。

天之发遐籁，大小随万窍。魁其垆冶姿，形质惟所召。

鼗笙磬竽瑟，是必登清庙。伊圣不可欺，谁能守蓬藋.

横笛喝秋风，清商入疏越。君居不夜城，肯怨孤戍月。

吴兵甚犀利，太白光突兀。日已费千金，廑闻侵一拨。

岂无恶年少，纵酒游侠窟。募为敢死军，去以枭叛卒。

岂无中林士，贯穿学问骨。兵法五十家，浩荡如溟渤。

高悬鹿皮睡，清涧时依樾。分已诺烟霞，全遗事干谒。

既非格猛兽，未可轻华发。北面师其谋，几能止征伐。

何妨秦堇勇，又有曹刿说。尧舜尚询刍，公乎听无忽。

朝为壮士歌，暮为壮士歌。壮士心独苦，傍人谓之何。

古铁久不快，倚天无处磨。将来易水上，犹足生寒波。

捷可搏飞狖，健能超橐驼。群儿被坚利，索手安冯河。

惊飙扫长林，直木谢椭科。严霜冻大泽，僵龙不如蛇。

昔者天血碧，吾徒安叹嗟。
送天目吴君实馆越
方回（元代）

试问推潮鬼定知，几吴几越几西施。
八千又见阴陵散，十九终存曲水之。
我辈不当争外物，如君可用要人诗。
勉哉往学南山豹，端复深藏雾雨姿。
绍兴以后蜡祭四十二首
佚名（隋代）

除坛西郊，坎其声鼓。
百灵至止，结来作主。
秬鬯湛淡，玉斝觩觖。
是谓嘉德，神其安留。